**VJENCESLAV NOVAK, POSLJEDNJI STIPANČIĆI (PRAVILA ZA RODITELJE) – RAD U PARU/UTROJE**

* **Raspravite s članovima svoje grupe o odgojnim metodama u obitelji Stipančić. Izdvojite po jednu, prema vašem mišljenju, najveću nepravdu nanesenu Luciji i Jurju. Dokažite da su oboje žrtve patrijarhalnoga odgoja.**
* **Pred vama su primjeri suvremenih odgojnih modela. Pažljivo ih pročitajte** i komentirajte s članovima svoje grupe**.**
* Prema zadanim uputama pripremite usmeno izlaganje u trajanju od 2 minute.

1. Komentirajte odgojne metode u obitelji Stipančić.
2. Ukratko prikažite sadržaj teksta kojim ste se bavili (tj. odgojnu metodu koju tekst prikazuje).
3. Izrecite svoj stav o tekstu, tj. objasnite slažete li se ili ne slažete s pročitanim tvrdnjama.
4. Povežite sadržaj teksta s jednim primjerom iz svojeg života i/ili suvremene stvarnosti.
5. **Oblikujte pravilo za roditelje kako više ne bi griješili.**

**PRVI ZADATAK: Razmaženo dijete**

Česta je pogreška u odgoju djece popustljivost. Razmaziti dijete ne znači često ga milovati i pokazivati mu ljubav i nježnost, već znači pretjerano mu pomagati te umjesto njega obavljati sve one zadatke koje ono može samo obaviti. **Danas je sve više mažene i zaštićivane djece koja ne smiju plakati ili se ljutiti,** što nimalo nije dobro za njihov zdrav razvoj. Dijete ima pravo biti i tužno i frustrirano, a roditeljska je odgovornost naučiti ga da emocije izražava na odgovarajući način.

**DRUGI ZADATAK: Suvremeno roditeljstvo**

Roditelji danas nemaju vremena koliko bi htjeli, puno rade i često su umorni. Posljedično, često rade stvari umjesto djece kako bi bili brži i efikasniji, preventivno djeluju da djeca nešto ne bi razbila ili se, primjerice, zaprljala te ih pretjerano izlažu modernoj tehnologiji kako bi se djeca zabavila. Na taj način djeca ne nauče kako sama rješavati svoje frustracije poput, primjerice, osjećaja dosade. Osim toga, ne znaju sama ništa riješiti jer cijelo vrijeme dobivaju poruku da netko drugi to radi bolje i brže od njih.

**TREĆI ZADATAK: Prestrogo odgajanje**

Strog ili autoritativan odgoj primjenjuju odgajatelji koji žele brzo i bez razmišljanja postići poslušnost, ali i oni koji svoje dijete ne vole jer im predstavlja teret pa su prema njemu nestrpljivi i nasilni.

Previše strog roditelj dijete terorizira, zastrašuje, pa čak i fizički zlostavlja. Uz to je sklon djetetu predbacivati njegove mane i pogreške, vikati na njega i nadzirati svaki njegov čin.

**ČETVRTI ZADATAK: „Helikopter“ roditelji**

Pojam za roditelje koji pretjerano paze i štite svoju djecu, a zapravo ih guše svojom moći i kontrolom.

Postoje mnoge opasnosti s kojima se djeca mogu susresti tijekom odrastanja (droga, alkohol, nasilje u školama...). Previše zaštitnički nastrojeni roditelji uglavnom žele zaštititi svoju djecu od boli i povreda, od nesreće, loših iskustava i odbacivanja, od tuge, neuspjeha i razočaranja. Roditelji „prezaštitnici“ čvrsto vjeruju da kontrolom štite svoju djecu, međutim to je samo privid kontrole, a zapravo im šalju poruku kako se ne mogu sami nositi sa životnim izazovima.

**PETI ZADATAK: Prodike i kritika**

Djeci nisu potrebne prodike, a osobiti ih ne valja kritizirati kao osobe. Djeca ne vole duge razgovore u kojima se konstantno ponavlja isto i naglašava ono što smiju, a što ne. Posjesti tinejdžera pred sebe i održati mu lekciju iz života, ponašanja ili nečeg drugog neće biti učinkovito. Pristup *ja sam ti roditelj i autoritet, i onako je kako ja kažem* potpuno je kontraproduktivan. Jednostavan razgovor s vrlo jasnim uputama bit će puno učinkovitiji od dugog. Uz to, ako već postavljate i donosite pravila, onda ih nikako nemojte ni sami kršiti.

**ŠESTI ZADATAK: Moderna tehnologija**

Većina ljudi danas je oduševljena modernom tehnologijom i jako ponosna kada njihova djeca već s tri godine znaju ići na internet i sama si nešto odabrati. Međutim, pojedini se dijelovi mozga razvijaju isključivo u određenim životnim razdobljima i do sedme godine života formirano je 90 posto mozga. Ako se na adekvatan način ne potiče razvoj tih dijelova, oni se ili neće razviti ili će se razviti slabije od svojih kapaciteta. Ekrani ne razvijaju ni jedan dio mozga dok, s druge strane, slobodna igra, fizička aktivnost na otvorenom i socijalna interakcija razvijaju sve potrebne dijelove mozga.

**SEDMI ZADATAK: Uspoređivanje sa sobom**

Nije dobro kad roditelji svoju djecu uspoređuju sa sobom kada su bili njihove dobi niti kad uspoređuju svoje metode odgoja s onima koje su primjenjivali njihovi roditelji. Iako su neke metode odgoja univerzalne i primjenjive na djecu u različitim razdobljima, vremena su se promijenila kao i roditelji sami. Jednostavno, djeca nisu svoji roditelji. Isto tako, ne valja uspoređivati svoju djecu s drugom djecom njihove dobi, niti sebe s drugim roditeljima.

**OSMI ZADATAK: Pravila, pravila…**

Djeca žive u kaosu pravila. Neprestano im se nešto nameće, a ne pita ih se za mišljenje. Pogrešno je što se ne tolerira njihovo NE. U želji da budu savršeni roditelji, roditelji čine pogreške stvarajući od djece ljude uklopljene u društvo u kojemu su novac i poslušnost jedine vrijednosti. Roditelji bi prije svega trebali biti autentični i ponašati se prema djetetu kao prema ljudskom biću jer oni to i jesu te govoriti ono što misle i učiniti ono što kažu.

**DEVETI ZADATAK: Filijarhat**

Mladi ljudi koji se danas žene ili udaju jako su liberalno odgajani, dobili su sve što su htjeli kad bi se i mrvicu rasplakali. Roditeljima su bili smisao života. Danas ne vladaju ni matrijarhat ni patrijarhat, nego filijarhat. Na vlasti su djeca kojoj su roditelji dali sve i ta djeca očekuju sve i od partnera. Ali i taj je partner isto dobio sve i ima ista ta očekivanja koja u partnerskom odnosu neće zadovoljiti.